Document ID: 32013D0791

DEĊIŻJONI TAL-KUNSILL
tat-13 ta’ Diċembru 2013
li temenda d-Deċiżjoni tal-Kunsill 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi
(2013/791/Euratom)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari t-tielet u r-raba’ paragrafi tal-Artikolu 47 tiegħu,
Wara li kkunsidra l-proposta tal-Kummissjoni Ewropea,
Billi:
(1)
Id-Deċiżjoni tal-Kunsill 2007/198/Euratom (1) stabbilixxiet l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni (minn hawn’ il quddiem l-“Impriża Konġunta”) li tipprovdi l-kontribuzzjoni tal-Komunità Ewropea tal-Enerġija Atomika (“Euratom”) lill-Organizzazzjoni Internazzjonali għall-Enerġija mill-Fużjoni ITER u l-Attivitajiet ta’ Approċċ Usa’ mal-Ġappun kif ukoll li tħejji u tikkoordina programm ta’ attivitajiet bi tħejjija għall-kostruzzjoni ta’ reattur tal-fużjoni għal finijiet ta’ wiri u ta’ faċilitajiet relatati.
(2)
Id-Deċiżjoni 2007/198/Euratom tipprovdi għal ammont ta’ referenza finanzjarja meqjus bħala neċessarju għall-Impriża Konġunta flimkien mal-kontribuzzjoni totali indikattiva tal-Euratom għal dak l-ammont, li għandu jsir disponibbli permezz tal-programmi ta’ riċerka u taħriġ tal-Euratom adottati taħt l-Artikolu 7 tat-Trattat tal-Euratom.
(3)
Ir-riżorsi meqjusa neċessarji għall-Impriża Konġunta matul il-fażi ta’ kostruzzjoni tal-ITER, li tkopri l-perijodu 2007-2020, kienu jammontaw għal EUR 7 200 000 000 (bil-valuri tal-2008) f’Marzu 2010. F’Lulju 2010, il-Kunsill illimita dan l-ammont għal EUR 6 600 000 000 (bil-valuri tal-2008).
(4)
Il-Parlament Ewropew u l-Kunsill stabbilixxew il-livell massimu tal-impenji tal-Euratom għall-ITER fil-Qafas Finanzjarju Pluriennali għall-perijodu 2014-2020 għal EUR 2 707 000 000 (bil-valuri tal-2011).
(5)
Jeħtieġ li tiġi emendata d-Deċiżjoni 2007/198/Euratom biex tippermetti l-iffinanzjar tal-attivitajiet tal-Impriża Konġunta għall-perijodu 2014-2020 mill-baġit ġenerali tal-Unjoni Ewropea u mhux permezz tal-programmi ta’ riċerka u taħriġ tal-Euratom.
(6)
Il-pajjiżi terzi li kkonkludew ftehim ta’ kooperazzjoni mal-Euratom fil-qasam tar-riċerka fl-enerġija nukleari, inkluża l-fużjoni nukleari kkontrollata, li jassoċjaw il-programmi tar-riċerka rispettivi tagħhom mal-programmi tal-Euratom għandhom jikkontribwixxu għall-finanzjament tal-attivitajiet tal-Impriża Konġunta. Il-kontribuzzjoni tagħhom għandha tkun determinata fil-ftehim rispettiv ta’ kooperazzjoni mal-Euratom.
(7)
Il-pjan direzzjonali tal-2012 dwar il-fużjoni żviluppat mil-laboratorji nazzjonali tal-fużjoni għandu l-għan aħħari li jappoġġa t-tfassil u l-kostruzzjoni tal-ITER u juri l-produzzjoni tal-elettriku mill-fużjoni f'madwar nofs is-seklu. Għaldaqstant, sabiex twettaq il-kompiti tagħha, l-Impriża Konġunta għandha żżomm relazzjoni ta' ħidma mill-qrib mal-entitatjiet Ewropej li qed jimplimentaw dan il-pjan direzzjonali.
(8)
Huwa wkoll il-każ li tiġi aġġornata d-Deċiżjoni 2007/198/Euratom fir-rigward tad-dispożizzjonijiet dwar il-protezzjoni tal-interessi finanzjarji tal-Unjoni.
(9)
Huwa xieraq li jiġu informati l-Parlament Ewropew u l-Kunsill dwar l-implimentazzjoni tad-Deċiżjoni 2007/198/Euratom abbażi tal-informazzjoni pprovduta mill-Impriża Konġunta.
(10)
Id-Deċiżjoni 2007/198/Euratom għandha għalhekk tiġi emendata kif meħtieġ,
ADOTTA DIN ID-DEĊIŻJONI:
Artikolu 1
Id-Deċiżjoni 2007/198/Euratom hija emendata kif ġej:
(1)
l-Artikolu 4 huwa emendat kif ġej:
(a)
il-punt (c) tal-paragrafu 1 jinbidel b’dan li ġej:
“(c)
fir-rigward tal-kompiti msemmija fl-Artikolu 1(2)(c), f'konformità mal-programmi ta' riċerka u taħriġ adottati taħt l-Artikolu 7 tat-Trattat jew permezz ta' kwalunkwe deċiżjoni oħra adottata mill-Kunsill.”
(b)
fil-paragrafu 2 jiżdied is-subparagrafu li ġej:
“Il-kontribuzzjoni mill-pajjiżi terzi li kkonkludew ftehim ta’ kooperazzjoni mal-Euratom fil-qasam tar-riċerka fl-enerġija nukleari, inkluża l-fużjoni nukleari kkontrollata, li jassoċjaw il-programmi tar-riċerka rispettivi tagħhom mal-programmi tal-Euratom, għandha tkun iddeterminata fil-ftehim rispettiv ta’ kooperazzjoni mal-Euratom.”
(c)
il-paragrafu 3 jinbidel b’dan li ġej:
“3. Il-kontribuzzjoni mill-Euratom lill-Impriża Konġunta għall-perijodu 2014-2020 hija stabbilita għal EUR 2 915 015 000 (bil-valuri attwali).”
(d)
jitħassar il-paragrafu 4.
(2)
jiddaħħlu l-Artikoli li ġejjin:
“Artikolu 5a
Protezzjoni tal-interessi finanzjarji tal-Unjoni
1. Il-Kummissjoni għandha tieħu l-miżuri xierqa biex tiżgura li, meta jiġu implimentati azzjonijiet iffinanzjati taħt din id-Deċiżjoni, jitħarsu l-interessi finanzjarji tal-Unjoni permezz tal-applikazzjoni ta’ miżuri ta’ prevenzjoni kontra l-frodi, il-korruzzjoni u kontra kwalunkwe attività illegali oħra, permezz ta’ verifiki effettivi u, fil-każijiet fejn jiġu identifikati irregolaritajiet, permezz tal-irkupru tal-ammonti skorrettament mħallsa, u fejn ikun il-każ, b’penali effettivi, proporzjonati u dissważivi.
2. Il-Kummissjoni jew ir-rappreżentanti tagħha u l-Qorti tal-Awdituri għandhom ikollhom is-setgħa tal-awditjar, abbażi ta’ dokumenti u ta’ verifiki u ispezzjonijiet fuq il-post, fuq il-benefiċjarji, kuntratturi u subkuntratturi kollha u partijiet terzi oħrajn li rċevew fondi mill-Unjoni taħt din id-Deċiżjoni.
3. L-Uffiċċju Ewropew Kontra l-Frodi (OLAF) jista’ jagħmel investigazzjonijiet, inklużi verifiki u ispezzjonijiet fuq il-post, skont id-dispożizzjonijiet u l-proċeduri stabbiliti fir-Regolament (UE, Euratom) Nru 883/2013 tal-Parlament Ewropew u tal-Kunsill (*) u r-Regolament tal-Kunsill (Euratom, KE) Nru 2185/96 (**) bil-għan li jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni b’rabta ma’ ftehim jew deċiżjoni għal għotja jew kuntratt iffinanzjat skont din id-Deċiżjoni.
Mingħajr preġudizzju għall-paragrafu 2 u għall-ewwel subparagrafu ta’ dan il-paragrafu, ftehimiet ta’ kooperazzjoni ma’ pajjiżi terzi u ma’ organizzazzjonijiet internazzjonali, ftehimiet ta’ għotja, deċiżjonijiet ta’ għotja u kuntratti li jirriżultaw mill-implimentazzjoni ta’ din id-Deċiżjoni għandhom jagħtu s-setgħa b’mod espliċitu lill-Kummissjoni u lill-OLAF biex iwettqu awditi, verifiki u ispezzjonijiet fuq il-post.
Artikolu 5b
Reviżjoni ta’ nofs it-term
Il-Kummissjoni għandha tippreżenta lill-Parlament Ewropew u lill-Kunsill, sa mhux aktar tard mill-31 ta’ Diċembru 2017, rapport ta’ progress dwar l-implimentazzjoni ta’ din id-Deċiżjoni abbażi tal-informazzjoni mogħtija mill-Impriża Konġunta. Dak ir-rapport għandu jiddeskrivi r-riżultati tal-użu tal-kontribuzzjoni tal-Euratom imsemmija fl-Artikolu 4(3) fir-rigward ta' impenji u ta' nfiq.
(*) Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament (KE) Nru 1073/1999 tal-Parlament Ewropew u tal-Kunsill u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1)." 						
(**) Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (ĠU L 292, 15.11.1996, p. 2).”" 						
Artikolu 2
Dħul fis-seħħ
Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Hija għandha tapplika mill-1 ta’ Jannar 2014.
Artikolu 3
Indirizzati
Din id-Deċiżjoni hija indirizzata lill-Istati Membri.
Magħmul fi Brussell, it-13 ta’ Diċembru 2013.

Labels: 18
15
14
5